Proposta għal REGOLAMENT TAL-PARLAMENT EWROPEW U TAL-KUNSILL dwar l-iffissar ta’ rata ta’ aġġustament għall-pagamenti diretti stipulati fir-Regolament tal-Kunsill (KE) Nru 73/2009 għas-sena kalendarja tal-2014 /* COM/2014/0175 final - 2014/0097 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA It-Trattat dwar il-Funzjonament tal-Unjoni Ewropea jistabbilixxi r-regola fundamentali li tirregola l-finanzjament tal-Unjoni, li hi li l-baġit annwali tal-Unjoni jrid iħares il-Qafas Finanzjarju Pluriennali (il-QFP). Sabiex is-settur agrikolu jingħata appoġġ fil-każ ta’ kriżijiet maġġuri li jaffettwaw il-produzzjoni jew id-distribuzzjoni agrikola, għandha tiġi stabbilita riżerva għall-kriżijiet billi, fil-bidu ta’ kull sena, jiġi applikat tnaqqis fil-pagamenti diretti permezz ta’ mekkaniżmu tad-dixxiplina finanzjarja previst fl-Artikolu 26 tar-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni[1]. L-Artikolu 25 ta’ dan ir-Regolament jistabbilixxi li r-riżerva għall-kriżijiet fis-settur agrikolu għandha tkun ta’ ammont totali ta’ EUR 2 800 miljun, b’pagamenti annwali ta’ EUR 400 miljun il-wieħed (fi prezzijiet tal-2011) għall-perjodu mill-2014 sal-2020, u jistabbilixxi li din ir-riżerva għandha tiddaħħal fl-Intestatura 2 tal-Qafas Finanzjarju Pluriennali. L-ammont tar-riżerva li għandu jiddaħħal fl-abbozz tal-baġit tal-Kummissjoni għall-2015 jammonta għal EUR 433 miljun fi prezzijiet attwali, li huma koperti minn tnaqqis fil-pagamenti diretti mniżżlin fl-Anness I tar-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa[2]. Barra minn hekk, sabiex jiġi żgurat li l-ammonti għall-finanzjament tal-politika agrikola komuni (il-PAK) iħarsu s-sottolimiti massimi annwali għan-nefqa relatata mas-suq u għall-pagamenti diretti tal-Intestatura 2 stipulati fir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020[3], il-mekkaniżmu tad-dixxiplina finanzjarja jrid jiġi applikat meta t-tbassir tal-finanzjament tal-pagamenti diretti u tan-nefqa relatata mas-suq jindika li jkun se jinqabeż is-sottolimitu massimu annwali tal-intestatura 2 stabbilit fil-Qafas Finanzjarju Pluriennali u aġġustat bi kwalunkwe trasferiment finanzjarju bejn il-Fond Agrikolu Ewropew ta’ Garanzija (l-FAEG) u l-Fond Agrikolu Ewropew għall-Iżvilupp Rurali (l-FAEŻR). Ir-Regolament ta’ Implimentazzjoni tal-Kummissjoni se jistabbilixxi dan il-bilanċ nett disponibbli għan-nefqa tal-FAEG għall-2015 skont l-Artikolu 16 tar-Regolament (UE) Nru 1306/2013, fil-kuntest tal-adozzjoni tar-Regolament iddelegat tal-Kummissjoni li jemenda l-Annessi finanzjarji tar-Regolament (KE) Nru 73/2009, tar-Regolament (UE) Nru 1305/2013 u tar-Regolament (UE) Nru 1307/2013. Huwa u jitfassal l-abbozz tal-baġit għall-2015, l-ewwel stimi tal-baġit għall-pagamenti diretti u għan-nefqa relatata mas-suq urew li, wara t-trasferimenti finanzjarji bejn l-FAEG u l-FAEŻR[4], x’aktarx li s-sottolimitu massimu tal-Intestatura 2 għas-sena finanzjarja tal-2015 mhux se jinqabeż u li, għalhekk, m’hemmx bżonn ta’ iktar dixxiplina finanzjarja. Fid-dawl ta’ dan t’hawn fuq, il-Kummissjoni qed tippreżenta proposta sabiex tiġi stabbilita r-rata ta’ aġġustament għall-pagamenti diretti għas-sena kalendarja tal-2014, li, skont l-Artikolu 26(3) tar-Regolament (UE) Nru 1306/2013, il-Parlament Ewropew u l-Kunsill għandhom jadottaw sat-30 ta’ Ġunju 2014. Jekk din ir-rata ta’ aġġustament ikun għadha ma ġietx stabbilita sat-30 ta’ Ġunju 2014, il-Kummissjoni se tistabbilixxi dik ir-rata skont dak l-istess Artikolu. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT Din il-proposta timplimenta r-regoli previsti fl-Artikolu 26 tar-Regolament (UE) Nru 1306/2013 u fl-Artikolu 8 tar-Regolament (UE) Nru 1307/2013. Ma kienx hemm bżonn li ssir konsultazzjoni minn qabel mal-partijiet interessati dwar il-proposta u li titħejja valutazzjoni tal-impatt dwarha. 3. L-ELEMENTI LEGALI TAL-PROPOSTA Din il-proposta tistabbilixxi r-rata ta’ aġġustament tad-dixxiplina finanzjarja għas-sena kalendarja 2014, f’perċentwali. Minħabba li l-Istati Membri għandhom il-possibbiltà li jagħmlu pagamenti tard lill-bdiewa barra mill-perjodu regolatorju tal-pagamenti li japplika għall-pagamenti diretti, u minħabba li r-rata ta’ aġġustament tad-dixxiplina finanzjarja tvarja minn sena kalendarja għall-oħra, l-ammonti tal-pagamenti diretti li għandhom jingħataw lill-bdiewa m’għandhomx jiġu affettwati mid-dixxiplina finanzjarja b’mod differenti skont meta l-Istati Membri jagħmlu l-pagament lill-bdiewa. Għaldaqstant, biex jiġi żgurat it-trattament ugwali tal-bdiewa, ir-rata ta’ aġġustament għandha tiġi applikata għall-ammonti tal-pagamenti diretti li għandhom jingħataw lill-bdiewa għall-applikazzjonijiet għall-għajnuna mressqin fis-sena kalendarja tal-2014 biss, indipendentement minn meta jsir il-pagament lill-bidwi fil-verità. L-Artikolu 8(1) tar-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni[5] jistipula li r-rata ta’ aġġustament għall-pagamenti diretti għandha tapplika biss għall-pagamenti diretti li jkunu ta’ iktar minn EUR 2 000. Il-pagamenti diretti fil-Bulgarija, fir-Rumanija u fil-Kroazja jinsabu fil-proċess tad-dħul gradwali tagħhom fis-sena kalendarja tal-2014. Minħabba f’hekk, id-dixxiplina finanzjarja mhix se tapplika f’dawn l-Istati Membri. 4. IMPLIKAZZJONI BAĠITARJA Il-kalkolu tar-rata ta’ aġġustament tad-dixxiplina finanzjarja jifforma parti mit-tħejjija tal-abbozz tal-baġit għall-2015. L-ammont tar-riżerva għall-kriżijiet fis-settur agrikolu, li huwa previst li jiddaħħal fl-abbozz tal-baġit tal-Kummissjoni għall-2015, jammonta għal EUR 433 miljun fi prezzijiet attwali. L-ewwel stimi tal-approprjazzjonijiet tal-baġit għall-pagamenti diretti u għan-nefqa relatata mas-suq urew li, wara t-trasferimenti finanzjarji bejn l-FAEG u l-FAEŻR, x’aktarx li s-sottolimitu massimu tal-FAEG għall-2015 mhux se jinqabeż. Il-bilanċ nett disponibbli għan-nefqa tal-FAEG għall-2015, li fuqu ssejjes dan il-kalkolu, huwa ta’ EUR 44 190 miljun. Għalhekk, it-tnaqqis totali li jirriżulta mill-applikazzjoni tad-dixxiplina finanzjarja jammonta għal EUR 433 miljun. Ir-rata ta’ aġġustament tad-dixxiplina finanzjarja hija ta’ 1.301951 %. Din ġiet ikkalkulata billi tqies il-fatt li hija għandha tapplika biss għal ammonti li jkunu ta’ iktar minn EUR 2 000, u li hija mhix se tapplika fl-Istati Membri kollha. L-applikazzjoni ta’ din ir-rata ta’ aġġustament se jwassal għal tnaqqis fl-ammonti tal-pagamenti diretti għal-linji baġitarji li jkopru n-nefqa marbuta mal-applikazzjonijiet għall-għajnuna mressqin mill-bdiewa għas-sena kalendarja tal-2014 (is-sena finanzjarja tal-2015). 5. ELEMENTI MHUX OBBLIGATORJI Minbarra li jistabbilixxi r-rata ta’ aġġustament stabbilita permezz ta’ dan ir-Regolament, l-Artikolu 26(4) tar-Regolament (UE) Nru 1306/2013 jagħti wkoll il-possibbiltà lill-Kummissjoni li tadotta atti ta’ implimentazzjoni li jadattaw din ir-rata abbażi ta’ tagħrif ġdid li hija jkollha fil-pussess tagħha. Meta tiġi biex tħejji l-Ittra ta’ Emenda għall-abbozz tal-baġit għall-2015 f’Ottubru tal-2014, il-Kummissjoni se tanalizza mill-ġdid it-tbassir tagħha għan-nefqa marbuta mas-suq u għall-pagamenti diretti, u se tadotta l-adattament tar-rata tal-aġġustament, jekk dan ikun xieraq, sal-1 ta’ Diċembru 2014. 2014/0097 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-iffissar ta’ rata ta’ aġġustament għall-pagamenti diretti stipulati fir-Regolament tal-Kunsill (KE) Nru 73/2009 għas-sena kalendarja tal-2014 IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikulari l-Artikolu 43(2) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[6], Wara li kkunsidraw l-opinjoni tal-Kumitat tar-Reġjuni[7], Filwaqt li jaġixxu skont il-proċedura leġiżlattiva ordinarja, Billi: (1) L-Artikolu 25 tar-Regolament (UE) Nru 1306/2013 tal-Parlament Ewropew u tal-Kunsill[8] jistipula li trid tiġi stabbilita riżerva maħsuba biex tipprovdi appoġġ addizzjonali għas-settur agrikolu fil-każ ta’ kriżijiet maġġuri li jaffettwaw il-produzzjoni jew id-distribuzzjoni agrikola, billi, fil-bidu ta’ kull sena, jiġi applikat tnaqqis fil-pagamenti diretti permezz tal-mekkaniżmu tad-dixxiplina finanzjarja msemmi fl-Artikolu 26 ta’ dak ir-Regolament. (2) L-Artikolu 26(1) tar-Regolament (UE) Nru 1306/2013 jistipula li sabiex jiġi żgurat li jitħarsu l-limiti massimi annwali stabbiliti fir-Regolament tal-Kunsill (UE, Euratom) Nru 1311/2013[9] għall-finanzjament tan-nefqa relatata mas-suq u tal-pagamenti diretti, trid tiġi stabbilita rata ta’ aġġustament għall-pagamenti diretti meta t-tbassir tal-finanzjament tal-miżuri ffinanzjati skont dak is-sottolimitu massimu għal sena finanzjarja partikulari jindika li jkunu se jinqabżu l-limiti massimi annwali applikabbli. (3) L-ammont tar-riżerva għall-kriżijiet fis-settur agrikolu, li huwa previst li jiddaħħal fl-abbozz tal-baġit tal-Kummissjoni għall-2015, jammonta għal EUR 433 miljun fi prezzijiet attwali. Biex jiġi kopert dan l-ammont, il-mekkaniżmu tad-dixxiplina finanzjarja jrid japplika għall-pagamenti diretti mniżżlin fl-Anness I tar-Regolament tal-Kunsill (KE) Nru 73/2009[10] għas-sena kalendarja tal-2014. (4) It-tbassir preliminari għall-pagamenti diretti u għan-nefqa relatata mas-suq li għandhom jiġu stabbiliti fl-abbozz tal-baġit tal-Kummissjoni għall-2015 jindika li m’hemmx bżonn ta’ iktar dixxiplina finanzjarja. (5) Skont l-Artikolu 26(2) tar-Regolament (UE) Nru 1306/2013, il-Kummissjoni trid tressaq proposta lill-Parlament Ewropew u lill-Kunsill dwar ir-rata ta’ aġġustament sa mhux aktar tard mill-31 ta’ Marzu tas-sena kalendarja li għaliha tkun tapplika dik ir-rata ta’ aġġustament. (6) B’mod ġenerali, il-bdiewa li jressqu applikazzjoni għall-għajnuna għall-pagamenti diretti għal sena kalendarja waħda (N) jitħallsu f’perjodu fiss tal-pagamenti li jkun fis-sena finanzjarja (N+1). Madanakollu, l-Istati Membri għandhom il-possibbiltà, sa ċertu limitu, li jagħmlu pagamenti tard lill-bdiewa fi żmien li jkun wara dan il-perjodu tal-pagamenti, mingħajr limitu taż-żmien. It-tali pagamenti tard jistgħu jsiru f’sena finanzjarja li tkun iktar tard minn dik imsemmija hawn fuq. Meta d-dixxiplina finanzjarja tiġi applikata għal sena kalendarja partikulari, ir-rata ta’ aġġustament m’għandhiex tiġi applikata għal pagamenti li għalihom l-applikazzjonijiet għall-għajnuna jkunu tressqu fi snin kalendarji oħrajn, minbarra dik li għaliha tapplika d-dixxiplina finanzjarja. Għaldaqstant, biex jiġi żgurat it-trattament ugwali tal-bdiewa, huwa xieraq li jiġi stipulat li r-rata ta’ aġġustament għandha tiġi applikata biss għall-pagamenti li għalihom l-applikazzjonijiet għall-għajnuna jkunu tressqu fis-sena kalendarja li għaliha tapplika d-dixxiplina finanzjarja, irrispettivament minn meta jsir il-pagament lill-bdiewa. (7) L-Artikolu 8(1) tar-Regolament (UE) Nru 1307/2013 tal-Parlament Ewropew u tal-Kunsill[11] jistipula li r-rata ta’ aġġustament għall-pagamenti diretti stabbilita skont l-Artikolu 26 tar-Regolament (UE) Nru 1306/2013 għandha tapplika biss għall-pagamenti diretti li jkunu ta’ iktar minn EUR 2 000 li għandhom jingħataw lill-bdiewa fis-sena kalendarja korrispondenti. Barra minn hekk, l-Artikolu 8(2) tar-Regolament (UE) Nru 1307/2013 jistipula li minħabba d-dħul gradwali tal-pagamenti diretti, ir-rata ta’ aġġustament għandha tibda tapplika għall-Bulgarija u għar-Rumanija mill-1 ta’ Jannar 2016 u għall-Kroazja mill-1 ta’ Jannar 2022. Għalhekk, ir-rata ta’ aġġustament li se tiġi stabbilita permezz ta’ dan ir-Regolament m’għandhiex tapplika għall-pagamenti lill-bdiewa f’dawn l-Istati Membri, ADOTTAW DAN IR-REGOLAMENT: Artikolu 1 1. Sabiex jiġi applikat l-aġġustament previst fl-Artikoli 25 u 26 tar-Regolament (UE) Nru 1306/2013 u skont l-Artikolu 8(1) tar-Regolament (UE) Nru 1307/2013, l-ammonti tal-pagamenti, fi ħdan it-tifsira tal-Artikolu 2(d) tar-Regolament (KE) Nru 73/2009, li jkunu ta’ iktar minn EUR 2 000 u li għandhom jingħataw lil bidwi għal applikazzjoni għall-għajnuna mressqa għas-sena kalendarja tal-2014, għandhom jitnaqqsu b’1.301951 %. 2. It-tnaqqis stipulat fil-paragrafu 1 m’għandux japplika għall-Bulgarija, għar-Rumanija u għall-Kroazja. Artikolu 2 Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President DIKJARAZZJONI FINANZJARJA || FS/14/xxxxxxxxxx 6.15.2014.1 || DATA: Is-7 ta’ Marzu 2014 1. || INTESTATURA TAL-BAĠIT: Ara t-tbassir tal-baġit wara d-dixxiplina finanzjarja għal kull partita tal-baġit hawn taħt: 05 03 01 01 (SPU) 05 03 01 02 (SPUE) 05 03 01 03 (Pagament separat għaz-zokkor) 05 03 01 04 (Pagament separat għall-frott u l-ħaxix) 05 03 01 05 (Appoġġ speċifiku skont l-Artikolu 68 – pagament diżakkoppjat) 05 03 01 06 (Pagament separat għall-frott artab) 05 03 01 07 (Pagament ridistributtiv) 05 03 02 06 (Primjum għall-baqar li jreddgħu) 05 03 02 07 (Primjum addizzjonali nazzjonali għall-baqar li jreddgħu) 05 03 02 13 (Primjum għan-nagħaġ u l-mogħoż) 05 03 02 14 (Primjum supplimentari għan-nagħaġ u l-mogħoż) 05 03 02 28 (Għajnuna għad-dud tal-ħarir) 05 03 02 40 (Għajnuna skont l-erja għall-qoton) 05 03 02 44 (Appoġġ speċifiku skont l-Artikolu 68 – pagament akkoppjat) 05 03 02 50 (POSEI – programmi ta’ appoġġ Komunitarju) 05 03 02 52 (POSEI – il-Gżejjer tal-Eġew) 05 03 10 (Riżerva għall-kriżijiet fis-settur agrikolu) || APPROPRJAZZJONIJIET: f’miljuni ta’ Euro 29 932.0 7 898.0 282.0 12.0 511.0 12.0 p.m. 884.0 49.0 22.0 7.0 0.5 239.0 1 447.0 420.0 0.2 433.0 2. || TITLU: Proposta għal REGOLAMENT TAL-PARLAMENT EWROPEW U TAL-KUNSILL dwar l-iffissar ta’ rata ta’ aġġustament għall-pagamenti diretti stipulati fir-Regolament tal-Kunsill (KE) Nru 73/2009 għas-sena kalendarja tal-2014 3. || BAŻI LEGALI: L-Artikolu 43(2) tat-Trattat dwar il-Funzjonament tal-Unjoni Ewropea 4. || GĦANIJIET: Dan ir-Regolament jistabbilixxi r-rata ta’ aġġustament tad-dixxiplina finanzjarja li għandha tiġi applikata għall-ammonti tal-pagamenti diretti li jkunu ta’ iktar minn EUR 2 000 li għandhom jingħataw lill-bdiewa għall-applikazzjonijiet għall-għajnuna mressqin għas-sena kalendarja tal-2014. 5. || IMPLIKAZZJONIJIET FINANZJARJI || FUQ PERJODU TA’ 12-IL XAHAR (f’miljuni ta’ Euro) || GĦAS-SENA FINANZJARJA ATTWALI - l-2014 (f’miljuni ta’ Euro) || GĦAS-SENA FINANZJARJA LI JMISS - l-2015 (f’miljuni ta’ Euro) 5.0 || NEFQA - MAĦRUĠA MILL-BAĠIT TAL-UE (GĦAR-RIFUŻJONIJIET/GĦALL-INTERVENTI) - MAĦRUĠA MILL-AWTORITAJIET NAZZJONALI - MAĦRUĠA MINN SORSI OĦRAJN || - 433.0 + 433.0 || mhux applikabbli || - 433.0 + 433.0 5.1 || DĦUL - MIR-RIŻORSI PROPRJI TAL-UE (MILL-IMPOSTI/MID-DAZJI DOGANALI) - FIL-LIVELL NAZZJONALI || || || || || Fl-2015 || Fl-2016 || Fl-2017 || Fl-2018 5.0.1 || STIMA TAN-NEFQA || || || || 5.1.1 || STIMA TAD-DĦUL || || || || 5.2 || METODU TAL-KALKOLU: Ara l-kummenti 6.0 || IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLIN FIL-KAPITOLU RILEVANTI TAL-BAĠIT ATTWALI? || mhux applikabbli 6.1 || IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN IL-KAPITOLI TAL-BAĠIT ATTWALI? || mhux applikabbli 6.2 || SE JKUN MEĦTIEĠ BAĠIT SUPPLIMENTARI? || LE 6.3 || SE JKUN MEĦTIEĠ LI JIDDAĦĦLU APPROPRJAZZJONIJIET F’BAĠITS FUTURI? || LE OSSERVAZZJONIJIET: Il-kalkolu tar-rata ta’ aġġustament tad-dixxiplina finanzjarja jifforma parti mit-tħejjija tal-abbozz tal-baġit għall-2015. L-ammont tar-riżerva għall-kriżijiet fis-settur agrikolu, li huwa previst li jiddaħħal fl-abbozz tal-baġit tal-Kummissjoni għall-2015, jammonta għal EUR 433 miljun fi prezzijiet attwali. Abbażi tal-ewwel stimi tal-approprjazzjonijiet tal-baġit għall-pagamenti diretti u għan-nefqa relatata mas-suq, wara t-trasferimenti finanzjarji bejn l-FAEG u l-FAEŻR, x’aktarx li s-sottolimitu massimu tal-FAEG għall-2015 mhux se jinqabeż. Għalhekk, it-tnaqqis totali li jirriżulta mill-applikazzjoni tad-dixxiplina finanzjarja jammonta għal EUR 433 miljun. Ir-rata ta’ aġġustament tad-dixxiplina finanzjarja hija ta’ 1.301951 %. Din ġiet ikkalkulata billi tqies il-fatt li hija għandha tapplika biss għal ammonti li jkunu ta’ iktar minn EUR 2 000, u li hija se tapplika fl-Istati Membri kollha, ħlief fil-Bulgarija, r-Rumanija u l-Kroazja. Minħabba li l-pagamenti diretti fil-Bulgarija, fir-Rumanija u fil-Kroazja jinsabu fil-proċess tad-dħul gradwali tagħhom fis-sena kalendarja tal-2014, id-dixxiplina finanzjarja mhix se tapplika għal dawn l-Istati Membri. L-applikazzjoni ta’ din ir-rata ta’ aġġustament se jwassal għal tnaqqis fl-ammonti tal-pagamenti diretti għal-linji baġitarji li jkopru n-nefqa marbuta mal-applikazzjonijiet għall-għajnuna mressqin mill-bdiewa għas-sena kalendarja tal-2014 (is-sena finanzjarja tal-2015). L-ammont stmat tat-tnaqqis minħabba d-dixxiplina finanzjarja għal kull partita tal-baġit huwa dak li ġej: 05 03 01 01 (SPU) 05 03 01 02 (SPUE) 05 03 01 03 (Pagament separat għaz-zokkor) 05 03 01 04 (Pagament separat għall-frott u l-ħaxix) 05 03 01 05 (Appoġġ speċifiku skont l-Artikolu 68 – pagament diżakkoppjat) 05 03 01 06 (Pagament separat għall-frott artab) 05 03 01 07 (Pagament ridistributtiv) 05 03 02 06 (Primjum għall-baqar li jreddgħu) 05 03 02 07 (Primjum addizzjonali nazzjonali għall-baqar li jreddgħu) 05 03 02 13 (Primjum għan-nagħaġ u l-mogħoż) 05 03 02 14 (Primjum supplimentari għan-nagħaġ u l-mogħoż) 05 03 02 28 (Għajnuna għad-dud tal-ħarir) 05 03 02 40 (Għajnuna skont l-erja għall-qoton) 05 03 02 44 (Appoġġ speċifiku skont l-Artikolu 68 – pagament akkoppjat) 05 03 02 50 (POSEI – programmi ta’ appoġġ Komunitarju) 05 03 02 52 (POSEI – il-Gżejjer tal-Eġew) Ammont totali || f’miljuni ta’ Euro 332.8 56.4 3.1 0.1 5.9 0.1 p.m. 10.5 0.6 0.2 0.1 0.0 3.0 15.5 4.7 0.0 433.0 Il-bilanċ nett disponibbli għan-nefqa tal-FAEG għall-2015, li fuqu ssejjes dan il-kalkolu tad-dixxiplina finanzjarja, huwa ta’ EUR 44 190 miljun. Dan ġie kkalkulat abbażi tas-sottolimitu massimu stabbilit għan-nefqa relatata mas-suq u għall-pagamenti diretti fl-intestatura 2 skont ir-Regolament tal-Kunsill (UE, Euratom) Nru 1311/2013, wara li tqiesu l-ammonti tat-trasferimenti finanzjarji bejn l-FAEG u l-FAEŻR skont l-Artikolu 136b tar-Regolament (KE) Nru 73/2009 u l-Artikolu 66 tar-Regolament (UE) Nru 1307/2013, kif ukoll in-notifiki mibgħutin mill-Istati Membri skont l-Artikolu 136a tar-Regolament (KE) Nru 73/2009. Ir-Regolament propost għandu implikazzjonijiet baġitarji minħabba li l-ewwel stimi tal-approprjazzjonijiet tal-baġit għall-pagamenti diretti (qabel ma tqieset id-dixxiplina finanzjarja) tnaqqsu bl-ammonti murija hawn fuq, wara li ġiet applikata r-rata ta’ aġġustament proposta f’dan l-abbozz tar-Regolament. Minħabba f’hekk, l-approprjazzjonijiet mitlubin għall-Kapitolu 05 03 (L-għajnuniet diretti) u previsti li jiddaħħlu fl-abbozz tal-baġit għall-2015, mogħtija fil-punt 1 ta’ din id-dikjarazzjoni finanzjarja għall-partiti tal-baġit li huma suġġetti għad-dixxiplina finanzjarja, jiżguraw li jiġi stabbilit l-ammont tar-riżerva għall-kriżijiet fis-settur agrikolu. [1] ĠU L 347, 20.12.2013, p. 549. [2] ĠU L 30, 31.1.2009, p. 16. [3] ĠU L 347, 20.12.2013, p. 884. [4] L-Artikoli 136a u 136b tar-Regolament (KE) Nru 73/2009 u l-Artikolu 66 tar-Regolament (UE) Nru 1307/2013. [5] ĠU L 347, 20.12.2013, p. 608. [6] ĠU C , , p. . [7] ĠU C , , p. . [8] Ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU L 347, 20.12.2013, p. 549). [9] Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884). [10] Ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għal bdiewa (ĠU L 30, 31.1.2009, p. 16). [11] Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).